I.Uvod

Uredba (EU) 2015/847 o informacijah, ki spremljajo prenose sredstev (v nadaljnjem besedilu: uredba), skupaj z Direktivo (EU) 2015/849 o preprečevanju uporabe finančnega sistema za pranje denarja ali financiranje terorizma (v nadaljnjem besedilu: direktiva o preprečevanju pranja denarja), sestavljata posodobljen regulativni okvir za boj proti zlorabam finančnega trga, zagotavljanje njegove varnosti in celovitosti ter spodbujanje najvišjih standardov za preprečevanje pranja denarja in financiranja terorizma (v nadaljnjem besedilu: AML/CFT).

Glavni cilj uredbe je povečati preglednost prenosov sredstev in s tem olajšati preprečevanje, odkrivanje in preiskovanje pranja denarja ter financiranja terorizma. V ta namen uredba ponudnikom plačilnih storitev nalaga sklop obveznosti v zvezi z informacijami o plačnikih in prejemnikih plačil, ki morajo spremljati prenose sredstev. Nacionalni nadzorni organi pa so odgovorni za spremljanje skladnosti ponudnikov plačilnih storitev z ustreznimi določbami uredbe.

To ureja poglavje IV uredbe, ki vsebuje sklop določb o sankcijah in spremljanju. Od držav članic zahteva, da vzpostavijo režim upravnih sankcij in ukrepov, ki se uporabljajo za kršitve uredbe, in tako omogočijo, da se zahteva odgovornost tako fizičnih kot pravnih oseb. Poleg tega so v tem poglavju navedene posebne kršitve, ki bi jih bilo treba sankcionirati. Prav tako od nacionalnih nadzornih organov zahteva, da objavijo uvedene sankcije in ukrepe, ter navaja ustrezna merila za določitev ustreznih sankcij. Poglavje IV poleg tega zahteva vzpostavitev učinkovitega okvira za poročanje o kršitvah in spremljanje skladnosti.

Člen 22(2) uredbe zahteva naslednje: „Potem ko so države članice v skladu s členom 17(3) Komisijo in skupni odbor evropskih nadzorni[h] organov uradno obvestile o pravilih iz odstavka 1 tega člena, Komisija Evropskemu parlamentu in Svetu predloži poročilo o uporabi poglavja IV, s posebnim poudarkom na čezmejnih primerih.“

To poročilo je pripravljeno za namene člena 22(2). Prvi del poročila opisuje stanje izvajanja poglavja IV uredbe v državah članicah, pri čemer se osredotoča na pomembna horizontalna vprašanja glede izvajanja, ki so skupna več državam članicam. Drugi del poročila vsebuje pregled dejavnosti sankcioniranja različnih nacionalnih nadzornih organov. Pri pripravi tega poročila je Evropska komisija (v nadaljnjem besedilu: Komisija) uporabila uradna obvestila držav članic, ki so bila predložena Komisiji v skladu s členom 17(3) uredbe, oceno teh obvestil ter ustne in pisne prispevke držav članic v okviru strokovne skupine za preprečevanje pranja denarja in financiranja terorizma.

II.Izvajanje poglavja IV Uredbe (EU) 2015/847 o sankcijah in spremljanju

A.Splošno

Ta uredba je v celoti zavezujoča in se neposredno uporablja v vseh državah članicah. Vendar v zvezi s poglavjem IV predvideva, da bodo države članice morda morale sprejeti nekatere izvedbene ukrepe. Zato so morale države članice do 26. junija 2017 Komisiji priglasiti svoje nacionalne predpise o upravnih sankcijah in ukrepih, ki se uporabljajo za kršitve te uredbe. Komisija je ocenila prejete informacije in ugotovila, da je izvajanje zadevnih določb s strani držav članic na splošno zadovoljivo. Vendar je ocena odkrila tudi več pomanjkljivosti.